**Notat til Familie- og kulturkomiteen**

**Kap. 315, Frivillighetsformål, post 70 Momskompensasjonsordningen for frivillige****organisasjoner**

Den foreslåtte bevilgningen for momskompensasjonsordningen er langt fra tilstrekkelig til å oppnå full momskompensasjon selv om den oppfyller opptrappingsplanen regjeringen presenterte i Frivillighetsmeldingen, Frivilligheita – sterk, sjølvstendig, mangfaldig».

Gapet mellom foreslått bevilgning og full momskompensasjon for 2021 anslås til å være rundt 350 mill. kroner. Bevilgningen vil dekke ca 85 % av de reelle momskostnadene i organisasjonene.

FFO mener det nå er på tide at det slås fast at ordningen må rettighetsfestes og at bevilgningen omgjøres til en overslagsbevilgning. Det må i tillegg være en forpliktende opptrappingsplan som i 2024 gir full momskompensasjon. Vi viser her til beregninger gjort av Frivillighet Norge der det tas utgangspunkt i 90 % i 2022, 95 % i 2023 og 100 % i 2024.

*FFO ber komiteen:*

* *slå fast at momskompensasjonsordningen skal rettighetsfestes og gjøres om til en overslagsbevilgning.*
* *slutte opp om en opptrappingsplan som sikrer full momskompensasjon i 2024*

**Kap.315, Frivillighetsformål, post 73 Tilskudd til studieforbund mm**

Studieforbundene har gjennom flere år vært i en krevende omstillingsfase. Denne har resultert i en deling der ti av forbundene er overflyttet til Kulturdepartementet mens fire fremdeles ligger under Kunnskapsdepartementet. Studieforbundet Funkis, der de fleste av FFOs medlemsorganisasjoner har tilhørighet, er blant de som nå kommer inn under KUD. FFO har forutsatt at omorganiseringen skal styrke opplæringsvirksomheten, ikke svekke den. Vi har videre forutsatt at rammene til de to departementene fordeles ut fra aktiviteten i de tilhørende studieforbund foregående år. I budsjettproposisjonen omtales det at 70 % av rammen overføres til KUD.

I det framlagte budsjettet ser vi at studieforbundene under KD har fått en vekst på 7,7 % inkludert prisvekst mens det for studieforbundene under KUD er foretatt et reelt kutt. Vi er samtidig kjent med at KUD har omtalt kuttet som en glipp som vil bli rettet opp ved at 5,5 mill. vil plusses på. Det er bra, men det representerer likevel ikke en likebehandling av alle studieforbundene. For å gi studieforbundene en lik start med ny organisering fra 2021 må de samme vilkårene gjelde under begge departementer. Det innebærer i så fall en økning av posten med 12 mill. kroner inkl. prisvekst.

For FFOs organisasjoner er sammenhengen mellom opplæringstilskudd og tilretteleggingstilskudd av avgjørende betydning. For å ha et likeverdig opplæringstilbud med andre har våre organisasjoner et stort behov for tilrettelegging. Opplæringsaktiviteten i funksjonshemmedes organisasjoner er en viktig del av arbeidet med å mestre og leve med en funksjonshemming/kronisk sykdom. Derfor er tilretteleggingstilskuddet svært viktig for organisasjonene tilknyttet studieforbundet Funkis. En forskrift som omhandler ulike detaljer i tildelingen skal behandles i høst. FFO vil be komiteen framheve hvor viktig tilretteleggingsmidler er for likeverdig opplæringsvirksomhet.

*FFO ber komiteen:*

* *øke post 73 til 175 mill. kroner inkludert 10 mill. kroner til Voksenopplæringsforbundet*
* *anmode departementet om å sikre at fordelingen mellom opplæringsmidler og tilretteleggingsmidler videreføres på en måte som ikke svekker aktiviteten for de gruppene som er avhengig av tilrettelegging.*

**Kap.325, Allmenne kulturformål, post 77 Stimuleringsmidler til kultur, frivillighet og idrett ifb. covid-19**

FFO er glad for at det nå er satt av 1.185 mrd. som stimuleringsmidler til frivilligheten og idretten. Vi er samtidig bekymret for at det enda en gang bevilges midler som ikke treffer bredden av frivillige organisasjoner.

I samarbeid med Frivillighet Norge er det gjennomført en undersøkelse blant organisasjonene for å få klarlagt hvor behovene nå er størst. Undersøkelsen viste at det blant FFOs organisasjoner kun var 15 % som har vært berettiget til å søke fra de tidligere krisepakkene. Samtidig har 40 % av organisasjonene opplevd redusert medlemstilgang, noe som virker inn på inntektene. Undersøkelsen viser også at usikkerhet knyttet til covid-19 innvirker sterkt på organisasjonenes planer for 2021. 88 % av FFOs organisasjoner peker på behovet for refusjon av kostnader i tilfelle avlysning på kort varsel. Risikoen for tap er for stor. 81 % peker også på at de har medlemmer i risikogruppa og at det er en av de største utfordringene når det gjelder planlegging av aktiviteter.

FFO mener det er viktig å benytte seg av etablerte fordelingsordninger for å kanalisere stimuleringsmidlene, og vil spesielt framheve momskompensasjonsordningen som den som treffer frivilligheten aller bredest. Ved bruk at denne ordningen vil organisasjonene lettere kunne satse og ta sjanse på å gjennomføre tiltak samtidig som at de er beredt til å ta kostnaden dersom tiltakene ikke lar seg gjennomføre. Vi anbefaler derfor at 1/3 av potten kanaliseres gjennom momskompensasjonsordningen. Det vil gi organisasjonene rom for å tilrettelegge for aktivitet innenfor de vilkårene som er mulig.

Blant andre etablerte ordninger ønsker FFO å peke på studieforbundene som en viktig aktør. Studieforbundene er en kanal som også når den lokale frivilligheten på en god og sikker måte. Studieforbundene representerer en stor bredde.

*FFO ber komiteen:*

* *anmode departementet om å kanalisere stimuleringsmidlene gjennom etablerte fordelingsordninger uten omfattende søknadsprosesser bl.a. ved å fordele 1/3 av potten gjennom momskompensasjonsordningen.*

**Kap. 326, Språk- og bibliotekformål. Post 80 Tilskudd til tiltak under Nasjonalbiblioteket**

Max Manus AS fikk 12,7 mill. kroner i Arbeids- og sosialdepartementets budsjett i 2015 og 2016 for å utvikle en løsning for talegjenkjenningsteknologi på norsk. Resultatet forelå i juni 2017, men behovene og forventningene som hørselshemmede hadde til dette prosjektet ble ikke innfridd. Til tross for at offentlige midler var med på å finansiere rundt halvparten av teknologien, er det nå Max Manus som eier rettighetene og vi konstaterer at lisensene er dyre.

Selskapet Dictus utvikler for tiden tale-til-tekst-teknologi for Stortinget. Tale-til-tekst-teknologi er nødvendig i mange sektorer, og vil kunne løse utfordringer med skriftlig informasjon og kommunikasjon innenfor samferdselssektoren, kommunikasjon med det offentlige, direkteteksting på TV og av videooverføringer av politiske møter, enkle tolketjenester m.m. FFO mener derfor at det er behov for å utvikle en felles løsning som kan brukes av alle instanser, som et viktig tiltak innenfor universell utforming. Offentlige anskaffelser innen teknologi som utvikles og kjøpes inn med offentlige midler og oppfyller krav til universell utforming, bør gjøres tilgjengelig for alle. Vi mener at Nasjonalbiblioteket er den statlige enheten som per i dag er fremst med tanke på å tilrettelegge for videreutvikling av taleteknologi. Vi mener det bør settes av midler til utvikling av tale-til-tekst-teknologi tilknyttet Nasjonalbiblioteket ved Språkbanken. En slik bevilgning vil være i tråd med flere av de mål og strategier for 2021 som er beskrevet i kapittel 326.

*FFO ber komiteen:*

* *sikre at det bevilges tilstrekkelige midler til utvikling av tale-til-tekst-teknologi og til opprettelse av et nytt senter for å drifte og videreutvikle teknologien.*